**ANIMATOR POMOČNIK**

**OPIS**

Animator pomočnik spoznava sledi Boga v svojem življenju, preverja osebni odnos z njim, in se zave pomembnosti, da ga povabi na vsa področja življenja.

Animator pomočnik spoznava Kristusa kot lik animatorja.

Animator pomočnik se uči moliti in preveri, kaj mu pomeni sveta maša.

**KDO?**

Skupina je namenjena vsem, ki ste že bili pri birmi in bi želeli ostati povezani v okviru župnije.

**KDAJ?**

S srečanji bomo začeli v soboto, 10. septembra ob 20.00, potem pa se bomo srečevali po dogovoru.

**PROGRAM**

V skupni se bomo pripravili na sodelovanje pri poletnem oratoriju.

IZVAJALEC: Primož Bertalanič, župnik

telefonska številka: 031 501 173

e-pošta: primoz.bertalanic@gmail.com

**ČIŠČENJE CERKVE**

**OPIS**

Lepo urejena in okrašena cerkev je znamenje prebivalcev nekega kraja. V naših župnijah se priskrbi za cerkev izmenjujejo prebivalci posameznih ulic in vasi.

**KDO?**

Vabljeni predvsem veroučenci in veroučenke iz tretje triade. Lahko se nam pridružite tudi starejši, srednješolci.

**KDAJ?**

Naša srečanja potekajo ob sobotah ob 9.00 v župnijski cerkvi. Srečanje traja predvidoma eno uro.

**PROGRAM**

Veroučenci boste pomagali tistim, ki bodo v določenem tednu zadolženi za čiščenje cerkve. Poleg koristnega dela bo to lepa priložnost za druženje in spoznavanje s starejšimi. Srečanje zaključimo v galeriji kjer skupaj spijemo čaj in pojemo kakšen piškot ali kaj podobnega.

**DRAMSKA SKUPINA**

**OPIS**

Z letošnjim letom bi radi ustanovili Otroško dramsko skupino, kise bo srečevala za potrebe župnije (miklavževanje, materinski dan, Oratorij).

**KDO?**

Vabljeni vsi otroci in mladi, ki si želite poskusiti igranje na odrskih deskah. Če menite da imate talent, če je vaša skrita želja nastopanje, potem se nam zagotovo pridružite.

**KDAJ?**

S srečanji bomo začeli v torek, 13. septembra ob 16.00 potem pa se bomo srečavali po dogovoru.

**PROGRAM**

V skupni bomo letos pripravili miklavževanje in dramsko igro za poletni oratorij.

IZVAJALEC: Primož Bertalanič, župnik

telefonska številka: 031 501 173

e-pošta: primoz.bertalanic@gmail.com

**JASLIČARJI +**

**OPIS**

Skupina jasličarjev so fantje in dekleta, ki vsako leto zelo skrbno izdelajo jaslice v naši cerkvi. Nikoli jim ne zmanjka idej in korajže. Skupina je tudi priložnost za medsebojno druženje in lepo preživljanje mladosti.

**KDO?**

Vabljeni veroučenci in veroučenke od 6. razreda dalje. Lahko se nam pridružite tudi starejši, srednješolci.

**KDAJ?**

S srečanji bomo začeli v ponedeljek, 12. septembra ob 15.00 potem pa se bomo srečavali po dogovoru.

**PROGRAM**

Na srečanjih bomo načrtovali in postavili župnijske jaslice v cerkvi. V božičnem času si bomo ogledali jaslice v sosednjih župnijah. Poleg izdelave jaslic bomo v župniji pomagali pri pripravi še nekaterih drugih praznovanj, kot je na primer velika noč.

IZVAJALEC: Primož Bertalanič, župnik

telefonska številka: 031 501 173

e-pošta: primoz.bertalanic@gmail.com

**MINISTRANTI**

**OPIS**

Beseda ministrant pomeni streči, služiti. Zato ministrantom rečemo tudi strežniki. Se pravi, ministrant je tisti, ki hoče z navdušenjem in prizadevnostjo služiti Jezusu in biti njegov prijatelj. Ministrant bolj zavzeto sodeluje pri maši, pomaga duhovniku pri verskih obredih in se veseli skupaj z drugimi ministranti.

Svoje znanje si ministrant pridobiva z udeležbo pri sveti maši in drugih obredih, ter s sodelovanjem na ministrantskih vajah. Če Bog koga kliče, da bi postal ministrant in mu služil pri njegovem oltarju, naj mu odgovori z vso ljubeznijo svojega srca. Pridruži se lahko skupini ministrantov, kjer se bo naučil vse, kar potrebuje za dobro opravljanje ministrantske službe v župniji.

**KDO?**

Vabljeni fantje od 1. do 9. razreda.

**KDAJ?**

Naša srečanja bodo potekala vsak teden v veroučni učilnici, kjer se bomo naučili vsega potrebnega za lepo sodelovanje pri nedeljskih in prazničnih mašah. Srečanja za ministrante bodo predvidoma ob četrtkih ob 15.00 in bodo trajala 45 minut.

**PROGRAM**

Vajo vedno začnemo z molitvijo. Nato se pogovorimo o nedelji ali prazniku, ki je pred nami in se dogovorimo za sodelovanje. Vse poskusimo tudi praktično izvesti.

Na koncu srečanja se radi tudi skupaj posladkamo.

IZVAJALEC: Jakob Piletič, kaplan

telefonska številka: 041 818 008

e-pošta: jacob.piletic@gmail.com

**MLADA KARITAS**

**OPIS**

Naša želja je, da mlade prav preko *Karitas mladih* ozaveščamo o socialnih problemih v družbi. V njih želimo vzbuditi čut za sočloveka ter željo po tem, da bi znali prepoznati in po svojih močeh pomagati ljudem v stiski doma in drugje po svetu.

Vključevanje mladih v prostovoljno delo je zelo pomembno za graditev močne in trdne skupnosti, saj prostovoljno delo predstavlja spodbudo za solidarnosti v družbi. Mladi prostovoljci na podlagi pridobljenih izkušenj s prostovoljnim delom lahko postanejo dobri ambasadorji, podporniki, ali celo sodelavci dela in aktivnosti Karitas v Sloveniji.

**KDO?**

Vabljeni predvsem veroučenci in veroučenke iz druge in tretje triade. Lahko se nam pridružite tudi starejši, srednješolci.

**KDAJ?**

Naša srečanja potekajo ob četrtkih ob 15.30 v župnišču. Srečanje traja predvidoma eno uro, odvisno od dejavnosti.

**PROGRAM**

Pri dejavnosti Mlada Karitas se bomo preizkušali v različnih dejavnostih kot so peka, ustvarjanje in podobno. Večkrat bomo obiskovali Dom starejših občanov in bili deležni medgeneracijskega sodelovanja, ko bomo skupaj s starejšimi bili del mnogih dejavnosti. Prelevili se bomo tudi v male znanstvenike, saj bomo delali eksperimente in naredili eno raziskovalno nalogo. Opravili bomo tudi nekaj ur prostovoljnega dela in tako širili ljubezen med ljudmi.

V okviru zmožnosti bomo sodelovali na srečanju za ostarele v naši župniji v mesecu maju.

Če torej rad spoznavaš nove stvari in se učiš novih veščin, se nam pridruži in skupaj se bomo podali v svet raziskovanja in spoznavanja Boga.

IZVAJALKA: ALJA SLOBODNIK

telefonska številka: 040-325-124

e-pošta: alja.slobodnik12@gmail.com

**OTROŠKI PEVSKI ZBOR**

**SVETEGA NIKOLAJA METLIKA**

**OPIS**

Preteklo šolsko leto smo obeleževali že 15. obletnico delovanja OPZ v župniji Metlika. Zadnja tri leta so bila koronsko obarvana, vendar upamo, da bo letos bolje. V primeru slabega stanja se bomo prilagodili ukrepom in priporočilom.

Osnovni namen je peti Bogu v čast in krepiti talent petja, ki nam je bil dan.

**KDO?**

Vabljeni vsi veroučenci in veroučenke od 1. do 9. razreda. Predznanje ni potrebno. Sprejmemo vsakogar, ki bi želel sodelovati.

**KDAJ?**

Naša srečanja bodo čez mesec potekala na različne načine. Predvideno je:

* 2x pevska vaja ob petkih ali sobotah (dogovor naknadno)
* 1x sodelovanje pri nedeljski sveti maši v Metliki ob 10.00; temu pritiče še enourna vaja pred sveto mašo, torej ob 9.00
* 1x na mesec bo poljubna dejavnost, po potrebi in interesu skupine (priprava not za mašo, dodatna pevska vaja, druženje, samostojno poslušanje pesmi ipd.)

Trudila se bom, da bodo srečanja čim bolj redno ob isti uri, vendar prosim, da imate v mislih moje študijske obveznosti, vezanost na prevoz in da bomo včasih morali kakšno stvar zamenjati ali zamakniti. V sodelovanju z MPZ bomo mogoče kakšno sv. mašo kdaj zamenjali ali še kakšno dodali. O vsem boste pravočasno obveščeni.

**PROGRAM**

Vajo vedno začnemo z **molitvijo**. Nato izvedemo nekaj **gimnastičnih vaj**, da svoje telo pripravimo na petje ter da lažje sedimo med vajo. Sledi **upevanje**, torej ogrevanje našega glasu za petje.

Nadaljujemo s pevskim repertoarjem. Učimo se **otroške in mladinske pesmi**, letos bomo uvedli tudi kakšno **ljudsko**, saj želimo med sveto mašo k sodelovanju pritegniti celotno občestvo in hkrati mlade podučiti o zreli krščanski glasbi.

Naše pesmi niso popolnoma brez pomena, zato se vedno **pogovorimo o besedilu**: o kom pripoveduje, ali opisuje kakšen svetopisemski odlomek, razložimo razne metafore ipd. Učimo se povezovati besedilo in **način izražanja**, npr. če je besedilo vesele narave, skušamo tako peti.

Pesmi sledijo liturgičnemu letu. O tem se tudi pogovarjamo in krepimo **poznavanje dogajanja v cerkvi**. Prav tako vsakič ob vstopu v cerkev obnovimo pravila.

Po vaji pa se radi tudi skupaj posladkamo ali pa kar med vajo, če nam pozornost že upade. Seveda pa ne pojemo ves čas, temveč se medtem tudi pogovarjamo o aktualnih temah in pletemo prijateljske vezi.

**OBVEŠČANJE**

Vedno vam dan pred vajo sporočim, kje (veroučna učilnica, kor) in kdaj so vaje. Pretekla leta je to potekalo preko SMS sporočil, po dogovoru verjetno tudi letos.

**POTREBŠČINE**

Pevci in pevke potrebujejo voljo do glasbe in petja. Če vam je to mučno, se raje ne udeležite te dejavnosti.

Sicer pa bi prosila, da si vsak priskrbi navadno A4 mapo (najbolje kartonasta in če se da, malce debelejša, da se note ne bodo prehitro nabrale in uničevale, **ne** tista z vložnimi mapicami), v katero bo shranjeval svoje note.

Pred sveto mašo bo vsak svojo mapo pripravil po predloženem seznamu. Mape za svete maše so priskrbljene in jih bodo otroci prejeli na vaji.

IZVAJALKA: Ana Pečarič

telefonska številka: 031 870 876

e-pošta: ana.pecaric7@gmail.com

**PRITRKOVALCI**

**OPIS**

Pritrkavanje je skupinsko muziciranje, ritmično zvonjenje na cerkvene zvonove. Pri tem praviloma po en pritrkovalec za vsak zvon s kembljem udarja na obod zvona po določenem zaporedju. Različni glasovi zvonov se tako prelivajo v melodijo. Tak način zvonjenja je slovenska posebnost in je drugi narodi ne poznajo, pritrkovalce pa uvrščajo med ljudske umetnike.

V naših župnijah se je v preteklem letu začela zbirati skupina fantov - pritrkovalcev, ki pritrkavajo Bogu v čast in slavo, pritrkovalcem pa v veselje in užitek, vsem, ki jih pesem zvonov prevzame in jo radi slišijo pa v prijetno poslušanje in polepšanje praznovanj.

**KDO?**

Vabljeni predvsem fantje iz tretje triade.

**KDAJ?**

Naša srečanja potekajo ob sobotah ob 16.00 (v zimskem času ob 15.00).

**PROGRAM**

V pritrkovalski skupini bomo spoznavali kulturno dediščino pritrkavanja na zvonove in sodelovali s pritrkavanjem na praznike.

V začetku se bomo zbirali v galeriji pri zakristiji. Na začetku se bomo naučili nekaj o zvonovih in varnosti v zvoniku. Različne melodije se bomo naučili na male zvončke. Potem, ko bomo obvladali posamezne melodije, pa se bomo povzpeli tudi v zvonik in se poizkusili na pravih zvonovih.

Na koncu srečanja se radi tudi skupaj posladkamo.

IZVAJALEC: Primož Bertalanič, župnik

telefonska številka: 031 501 173

e-pošta: primoz.bertalanic@gmail.com